Lysá (prírodná rezervácia)

Lysá je prírodná rezervácia, ktorá sa nachádza v geomorfologickom celku Vihorlatské vrchy v katastrálnom území obcí Podhoroď a Choňkovce v okrese Sobrance v Košickom kraji. Je súčasť chránenej krajinnej oblasti Vihorlat, leží na jej východnom okraji v doline Sobraneckého potoka na juhovýchodnom svahu Sokolovca (627,6 m n. m.). Bola vyhlásená v roku 1993 na ploche 3,95 ha na strmých svahoch južnej časti Vihorlatských vrchov. Prírodná rezervácia je pozoruhodná izolovaným výskytom duba mnohoplodého (Quercus polycarpa) a vzácnymi lesnými a lesostepnými teplomilnými spoločenstvami. Ďalšou vzácnou drevinou je drieň obyčajný (Cornus mas), ktorý vytvára izolovanú lokalitu výskytu. V podraste rastú viaceré druhy vzácnych bylín, napr. kamienka modropurpurová a kosatec trávolistý. Je prístupná po červeno-značkovanom turistickom chodníku z obce Podhoroď do Strihovského sedla (644 m n. m.) a ďalej na Sninský kameň (1 006,0 m n. m.). Referencie Externé odkazy Lysá v Zozname osobitne chránených častí prírody SR Chránené územia, Štátna ochrana prírody Slovenskej republiky Poloha na turistickej mape